Arheološki muzej Narona

Arheološki muzej Narona je muzej u Vidu kraj Metkovića, izgrađen nad Augusteumom, hramom posvećenom caru Augustu. Povijest istraživanja Prva poznata arheološka iskopavanja u Naroni provedena su 1877. pod vodstvom tadašnjeg ravnatelja Arheološkog muzeja u Splitu Mihovila Glavinića. Prvo veće istraživanje proveo je Carl Patsch čije je rezultate objavio 1907. u monografiji pod nazivom „Zur Geschichte und Topographie von Narona” („Povijest i topografija Narone”), a godinu poslije u članku „Kleinere Untersuchungen in und um Narona” („Manja istraživanja u Naroni i oko nje”). Istraživanja su nastavljena i nakon Drugog svjetskog rata, a 1995. i 1996. se dogodilo najznačajnije dosadašnje otkriće: pronalazak najmanje 19 kipova; 16 kipova rimskih careva i drugih pripadnika carske obitelji, te ostaci rimskog hrama Augusteuma koji čine osnovu muzejskog postava. Zgrada muzeja Muzej se prostire se na 1 300 m2, a stalni je postav organiziran na tri razine. Na prvoj su razini recepcija i suvenirnica, informativni tekstovi i zemljovidi, rimski miljokazi i numizmatički nalazi. Na drugoj su razini rekonstrukcija Augusteuma sa skulpturama carske obitelji i mozaikom, te razni nalazi pronađeni tijekom njegova iskopavanja. Oko stubišta prema trećoj razini su spomenici koji predstavljaju arhitekturu i javni život Narone. Treća razina sadrži nalaze s ostalih lokaliteta u Vidu koji su grupirani prema mjestu nalaska ili temama svakodnevnoga života. Veći kameni ulomci, ponajviše arhitektonske dekoracije i natpisi nalaze se na vanjskim terasama koje su povezane stubištima, tako da je kretanje njima moguće i van radnog vremena. Građevinski materijal uporabljen prilikom izgradnje je čelik i armirani beton te sive fasadne ploče na pročeljima. Projekt prvog muzeja u Hrvatskoj koji je izgrađen in situ hrvatskog arhitekta Gorana Rake nagrađen je nagradom „Vladimir Nazor”. Kamen temeljac položen je 19. srpnja 2004., a muzej je za posjetitelje otvoren 18. svibnja 2007. Zbirka muzeja Najreprezentativniji primjerci dugogodišnjih arheoloških nalaza izloženi u stalnom postavu muzeja. Ukupno je izloženo oko 900 nalaza (kipovi, keramika, nakit, staklo, novac...) s različitih lokacija u Naroni, a datiraju od kraja 3. stoljeća pr. Kr. do 15. stoljeća po. Kr. Dio vanjskog postava nalazi se na platou ispred zgrade muzeja, s izloženim ulomcima arhitektonskih ukrasa hrama, funkcionalnim i dekorativnim dijelovima opreme foruma. U glavnoj izložbenoj dvorani koja je na mjestu samog rimskog hrama nalaze se kipovi careva i njihovih članova obitelji. U pet vitrina nalaze se nalazi sa šireg prostora hrama: ulomci skulptura, novci, staklo, predmeti od metala i kosti, keramika i lucerne. Sam arheološki materijal podijeljen je na javni život i arhitekturu Narone, a u četiri reda vitrina nalazi se materijal s lokaliteta: bedemi, Erešove bare, nekropole, bazilika u trasi vodovoda, Njive-Podstrana i Sv. Vid. Osim malog arheološkog parka na vanjskim se terasama nalaze kameni spomenici kultne i sepulkralne tematike, ulomci arhitektonske dekorativne plastike te mozaik ispod staklenog poda koji najvjerojatnije pripada rimskoj taberni. Nagrade Za poseban doprinos obogaćenju kulturno-turističke ponude Hrvatske, nagrađen je posebnim priznanjem Hrvatske turističke zajednice u sklopu nagrade „Plavi cvijet” za 2007. godinu. Godine 2009. muzej je bio nominiran za europski muzej godine. Za kvalitetu turističke ponude, kreativnost i inovativnost u razvoju turističkih proizvoda tijekom jednogodišnjeg razdoblja muzej je osvojio nagradu Simply the Best za 2017. godinu. Nagradu dodjeljuje Udruga hrvatskih putničkih agencija i turistički časopis Way to Croatia. Galerija slika Izvori Vanjske poveznice Arheološki muzej Narona, službeno mrežno mjesto Arheološki muzej Narona na stranicama TZ Metković Arhivirana inačica izvorne stranice od 6. ožujka 2016. (Wayback Machine)